# Τεχνολογία Bluetooth

Ασύρματη τεχνολογία Bluetooth®[1] είναι μια τεχνολογία επικοινωνιών μικρής εμβέλειας η οποία αναπτύχθηκε με σκοπό να αντικαταστήσει τα καλώδια που συνδέουν φορητές ή/και σταθερές συσκευές μεταξύ τους, εξασφαλίζοντας παράλληλα υψηλά επίπεδα ασφάλειας.

Χάρη στην καθολική αποδοχή του Bluetooth και τη δομή της τεχνολογίας Bluetooth, κάθε συσκευή με δυνατότητα Bluetooth μπορεί να συνδέεται με οποιαδήποτε άλλη συσκευή υποστηρίζει Bluetooth και βρίσκεται σε συγκεκριμένη κοντινή απόσταση από αυτήν.

Όλες οι πληροφορίες που παρέχονται σε αυτήν την ενότητα, καθώς και μια πιο αναλυτική περιγραφή αυτής της τεχνολογίας, είναι διαθέσιμες στην τοποθεσία www.bluetooth.com.

Οι συνδέσεις μεταξύ ηλεκτρονικών συσκευών με δυνατότητα Bluetooth επιτρέπουν στις συσκευές αυτές να επικοινωνούν μεταξύ τους ασύρματα μέσω μικρής εμβέλειας, ad hoc δικτύων, τα οποία είναι γνωστά ως "μικροδίκτυα" (piconets). Τα μικροδίκτυα δημιουργούνται με δυναμικό και αυτόματο τρόπο καθώς οι συσκευές με δυνατότητα Bluetooth εισέρχονται και εξέρχονται από την περιορισμένη περιοχή εμβέλειας κάθε τέτοιου ασύρματου δικτύου. Κάθε συσκευή σε ένα μικροδίκτυο μπορεί να επικοινωνεί ταυτόχρονα με επτά άλλες συσκευές που βρίσκονται στο ίδιο αυτό μικροδίκτυο, ενώ επίσης κάθε συσκευή μπορεί να βρίσκεται σε περισσότερα από ένα μικροδίκτυα ταυτόχρονα. Οι τρόποι με τους οποίους μπορείτε να συνδέσετε μεταξύ τους τις συσκευές Bluetooth σας είναι σχεδόν απεριόριστοι.

Η εμβέλεια της τεχνολογίας Bluetooth εξαρτάται από την εκάστοτε εφαρμογή. Σύμφωνα με τη Βασική προδιαγραφή, η ελάχιστη απόσταση μεταξύ των συσκευών πρέπει να είναι 10 μέτρα, ωστόσο δεν υπάρχει αυστηρά καθορισμένο όριο και οι κατασκευαστές μπορούν να ρυθμίσουν με ακρίβεια τις υλοποιήσεις της τεχνολογίας Bluetooth που προσφέρουν, προκειμένου να εξασφαλίσουν την απαιτούμενη εμβέλεια για την υποστήριξη των περιπτώσεων χρήσης των λύσεών τους.

Φάσμα

Η τεχνολογία Bluetooth λειτουργεί στη μη αδειοδοτημένη βιομηχανική, επιστημονική και ιατρική (ISM) περιοχή συχνοτήτων, δηλαδή από 2,4 έως 2,485 GHz, χρησιμοποιώντας πλήρως αμφίδρομο σήμα διεσπαρμένου φάσματος με αναπήδηση συχνότητας, με ονομαστικό ρυθμό 1.600 άλματα/sec. Η περιοχή συχνοτήτων ISM 2,4 GHz είναι διαθέσιμη και μη αδειοδοτημένη στις περισσότερες χώρες.

Παρεμβολές

Η δυνατότητα προσαρμοστικής αναπήδησης συχνότητας (AFH) της τεχνολογίας Bluetooth σχεδιάστηκε με σκοπό τη μείωση των παρεμβολών μεταξύ των ασύρματων τεχνολογιών που χρησιμοποιούν από κοινού το φάσμα των 2,4 GHz. Το AFH λειτουργεί εντός του φάσματος για να εκμεταλλευτεί τη διαθέσιμη συχνότητα. Για το σκοπό αυτό, η τεχνολογία εντοπίζει άλλες συσκευές που λειτουργούν στο ίδιο φάσμα και αποφεύγει τις συχνότητες που χρησιμοποιούν. Αυτή η προσαρμοστική αναπήδηση μεταξύ 79 συχνοτήτων σε διαστήματα του 1 MHz παρέχει υψηλό βαθμό ατρωσίας από παρεμβολές και, επιπλέον, εξασφαλίζει πιο αποτελεσματική μετάδοση εντός του φάσματος. Για τους χρήστες της τεχνολογίας Bluetooth, η αναπήδηση συχνότητας προσφέρει καλύτερη απόδοση, ακόμα και όταν χρησιμοποιούνται και άλλες τεχνολογίες παράλληλα με την τεχνολογία Bluetooth.

Εμβέλεια

Η εμβέλεια μπορεί να διαφέρει ανάλογα με την κλάση συσκευής ασύρματης επικοινωνίας που χρησιμοποιείται σε κάθε υλοποίηση:

- Συσκευές ασύρματης επικοινωνίας Κλάσης 3 – έχουν εμβέλεια έως 1 μέτρο
- Συσκευές ασύρματης επικοινωνίας Κλάσης 2 – απαντώνται κυρίως σε κινητές συσκευές – έχουν εμβέλεια έως 10 μέτρα
- Συσκευές ασύρματης επικοινωνίας Κλάσης 1 – χρησιμοποιούνται κυρίως σε περιπτώσεις βιομηχανικών εφαρμογών – έχουν εμβέλεια έως 100 μέτρα

Ισχύς

Οι συσκευές ασύρματης επικοινωνίας που χρησιμοποιούνται περισσότερο είναι οι συσκευές Κλάσης 2, οι οποίες καταναλώνουν ισχύ 2,5 mW. Η τεχνολογία Bluetooth είναι σχεδιασμένη έτσι ώστε να έχει πολύ χαμηλή κατανάλωση ισχύος, ενώ επιπλέον επιτρέπει την απενεργοποίηση των συσκευών ασύρματης επικοινωνίας όταν είναι σε αδράνεια.

Η αρχιτεκτονική Generic Alternate MAC/PHY (AMP), Έκδοση 3.0 HS, επιτρέπει τον εντοπισμό απομακρυσμένων AMP για συσκευές υψηλής ταχύτητας και ενεργοποιεί την ασύρματη επικοινωνία μόνο όποτε απαιτείται για μεταφορά δεδομένων, προσφέροντας έτσι ένα πλεονέκτημα βελτιστοποίησης της ισχύος και συμβάλλοντας στην ασφάλεια των ασύρματων επικοινωνιών.

Ταχύτητα μετάδοσης δεδομένων

- 1 Mbps για την Έκδοση 1.2
- Υποστηρίζονται ταχύτητες έως 3 Mbps για την Έκδοση 2.0 EDR
- Υποστηρίζονται ταχύτητες έως 24 Mbps για την Έκδοση 3.0 HS